
                     Nr. 28/XVIII/3

BIROUL PERMANENT

AL CAMEREI DEPUTAŢILOR

DOMNULUI PREŞEDINTE 

VALER DORNEANU



Vă înaintăm, alăturat, Raportul la proiectul de Lege privind aprobarea Ordonanţei de urgenţă a Guvernului nr.182/2000 pentru ratificarea Acordului de cooperare privind serviciile de căutare şi salvare pe mare dintre statele riverane Mării Negre, semnat la Ankara la 27 noiembrie 1998. 



La întocmirea raportului comisia a avut în vedere şi avizele transmise de:



- Comisia de politică externă;



- Comisia juridică, de disciplină şi imunităţi;



- Consiliul Legislativ.



PREŞEDINTE,                                           SECRETAR,

                      István Antal                                              Aurelia Vasile          

Expert,

Viorela Gondoş

RAPORT

asupra proiectului de Lege privind aprobarea 

Ordonanţei de urgenţă a Guvernului nr.182/2000 pentru ratificarea Acordului de cooperare privind serviciile de căutare şi salvare pe mare dintre statele riverane Mării Negre, semnat la Ankara la 27 noiembrie 1998



Cu adresa nr.29 din 6 februarie 2001, Biroul Permanent al Camerei Deputaţilor, în conformitate cu prevederile art.89 şi 107 din Regulamentul Camerei Deputaţilor, a sesizat în fond, în procedură de urgenţă, Comisia pentru industrii şi servicii, cu dezbaterea şi avizarea acestui proiect de lege. 



Potrivit prevederilor art.60 din Regulamentul Camerei Deputaţilor, membrii Comisiei pentru industrii şi servicii au examinat proiectul de lege menţionat mai sus în şedinţa din data de 07.02.2001, având în vedere şi avizele favorabile primite de la Comisia de politică externă, Comisia juridică, de disciplină şi imunităţi şi Consiliul Legislativ, şi au hotărât avizarea favorabilă şi trimiterea lui spre dezbatere şi adoptare în plenul Camerei Deputaţilor în forma prezentată de Senat.



Prin încheierea acestui acord se creează cadrul juridic regional în baza căruia urmează să se încheie acorduri de cooperare bilaterale între statele vecine.



Acordurile bilaterale vor creea premizele cooperaării concrete în vederea intervenţiei pentru căutarea şi salvarea vieţii omeneşti pe mare. În acest fel mijloacele de căutare şi salvare ale unui stat pot interveni în apele teritoriale sau în zona de responsabilitate a altui stat, pe baza aprobărilor stipulate în acord, şi vor putea să se execute activităţi de salvare complexe, indiferent de capacităţile de care dispune un stat, prin unirea eforturilor a două sau mai multe state.



Încheierea acestui acord este un argument esenţial în susţinerea poziţiei României în procesul de integrare europeană şi deschide posibilităţi de finanţare din partea Uniunii Europene pentru dotarea tehnică şi logistică necesare creării unui sistem eficient de căutare şi salvare.



Totodată prin încheierea acestui acord se crează posibilitatea organizării unei intervenţii eficiente aşa cum cer Convenţiile internaţionale, pentru regiunile în care se face turism cu nave pasagere (care au la bord mii de turişti), oferindu-se posibilitatea litoralului românesc să fie înscris în circuitele marilor linii de navigaţie.



Prin obiectul de reglementare şi conţinutul său, proiectul de lege face parte din categoria legilor ordinare.



PREŞEDINTE,                                           SECRETAR,

                      István Antal                                              Aurelia Vasile
Expert,

Viorela Gondoş

